Розови
Розовите (Rosaceae) са семейство двусемеделни растения от разред Розоцветни (Rosales), включващо 100 – 120 рода и над 3000 вида дървета, храсти, полухрасти, както и тревисти растения.

Семейството е разпространено в целия свят, но най-вече в умерения пояс на Северното полукълбо. В България се срещат над 200 вида, сред които защитените видове българско омайниче, храстовиден очеболец, върболистен тъжник.

Физически характеристики 
Листата са последователни или срещуположни, прости или сложни, повечето имат прилистници.

Цветовете са обикновено двуполови, единични или събрани в съцветия, правилни, с двоен, по-рядко прост околоцветник. Съставен е от 5 свободни венчелистчета и 5 свободни или сраснали чашелистчета. Рядко чашката е двойна. Плодниците са много или един. Цветното легло е изпъкнало, плоско или вдлъбнато. Тичинките са многобройни или само 5 – 10. Завръзът е горен, полудолен и долен. Цветните части са разположени най-често кръгово, но се срещат и спирално разположени плодници. Общата цветна формула е Ч5 В5 Т~ П 1.

Плодовете са най-често сборни от мехунки, костилки и орехчета или сочни прости костилки. При други видове, например тези от род ябълка, се образуват лъжливи ябълковидни плодове.

Значение 
Розовите са вероятно третото по стопанско значение растително семейство след семействата Житни и Бобови. Много видове от семейство розови имат богати на захар и витамини плодове. Представители на семейството са ценни овощни култури (ябълка, круша, кайсия, праскова, череша, слива, малина и други). Други съдържат етерични масла (маслодайна роза) с високи качества. Някои са декоративни (роза, храстовиден очеболец, тъжник), лечебни, медоносни. Диворастящите видове глог, камшик, орехче, динка са билки.

Класификация 
 Семейство Розови
 Род Crataegus – Глог
 Род Cydonia – Кидония
 Cydonia oblonga – Дюля
 Род Fragaria – Ягода
 Fragaria × ananassa
 Род Malus
 Malus domestica – Ябълка
 Malus sylvestris – Киселица
 Род Rubus – Къпина
 Rubus fruticosus
 Rubus idaeus – Малина
 Rubus ulmifolius
 Род Prunus – Сливи
 Prunus armeniaca – Кайсия
 Prunus cerasus – Обикновена вишна
 Prunus domestica – Слива
 Prunus dulcis – Бадем
 Prunus persica – Праскова
 Prunus cerasifera – Джанка
 Род Pyrus – Круша
 Pyrus amygdaliformis – Бадемолистна круша
 Pyrus communis – Обикновена круша
 Pyrus pyrifolia
 Род Rosa – Роза
 Rosa canina – Обикновена шипка
 Rosa rugosa – Азиатска шипка
 Rosa spinosissima
 Род Sorbus – Офика
 Sorbus aucuparia
 Sorbus intermedia

Източници 
 Петров, Сл., Паламарев, Е – „Атлас по Ботаника“ – издание Просвета 1994 г.
 Кънчев, Цветко – „Разпознаване и събиране на билки“